b"\n_START_ARTICLE_\nAgullat\n_START_SECTION_\nH\xc3\xa0bitat\n_START_PARAGRAPH_\n\xc3\x89s, probablement, el taur\xc3\xb3 m\xc3\xa9s freq\xc3\xbcent del m\xc3\xb3n i un dels m\xc3\xa9s ben estudiats. Generalment se'l troba en moles separades per sexe i per edat. Tamb\xc3\xa9 se l'ha vist en grups mixtos de joves i adults, i formant agregacions amb diferents esp\xc3\xa8cies de taurons. \xc3\x89s de moviments lents per\xc3\xb2 tamb\xc3\xa9 se'l cita com un gran migrador. _NEWLINE_Cerca la termoclina ideal de l'aigua que va de 7\xc2\xa0\xc2\xb0C de m\xc3\xadnima a 15\xc2\xa0\xc2\xb0C de m\xc3\xa0xima. _NEWLINE_Colonitza els ambients sublitorals fins als 400 m de fond\xc3\xa0ria.\n_START_SECTION_\nAlimentaci\xc3\xb3\n_START_PARAGRAPH_\nEl seu nodriment prov\xc3\xa9 de tota classe d'\xc3\xa9sser viu que sigui copi\xc3\xb3s en el seu medi. \xc3\x89s un predador oportunista i menja peixos que formin bancs, crustacis, mol\xc2\xb7luscs, cucs, cten\xc3\xb2fors, algues, etc.\n_START_SECTION_\nReproducci\xc3\xb3\n_START_PARAGRAPH_\n\xc3\x89s ovoviv\xc3\xadpar aplacentari. Despr\xc3\xa9s d'una gestaci\xc3\xb3 de 18 a 24 mesos pot tindre una ventrada d'una a vint cries (la normal \xc3\xa9s d'una dotzena), segons l'edat de la mare. Els nounats en n\xc3\xa9ixer poden fer de 22 a 33\xc2\xa0cm i arribaran a viure entre 15 i 30 anys. Vers la primavera s'apropen a la costa per reproduir-se i a la tardor tornen cap al fons.\n_START_SECTION_\nAprofitament\n_START_PARAGRAPH_\nEsp\xc3\xa8cie d'inter\xc3\xa8s comercial pesquer. L'art per a la captura \xc3\xa9s el palangre o l'arrossegament. Immediatament despr\xc3\xa9s de la seua pesca, \xc3\xa9s escorxat i arriba a la llotja sense cap ni pell, on es ven amb diversos noms._NEWLINE_La carn es pot consumir fresca, congelada, bullida, escabetxada, en croquetes, salada o fumada. _NEWLINE_El seu fetge cont\xc3\xa9 un oli de qualitat._NEWLINE_Tamb\xc3\xa9 pot aprofitar-se com a pinso per a animals estabulats, menja per a mascotes, fertilitzants i cuir."